RO Jurnalul Oficial al Uniunii Europene L 80/3

REGULAMENTUL (CE) NR. 296/2007 AL COMISIEI

din 20 martie 2007

de stabilire a unor măsuri tranzitorii în sectorul inului și al cânepei destinate producției de fibre în Bulgaria și în România

COMISIA COMUNITĂȚILOR EUROPENE,

având în vedere Tratatul de aderare a Bulgariei și a României,

având în vedere Actul de aderare a Bulgariei și a României, în special articolul 41 primul paragraf,

întrucât:

(1) Articolul 2 din Regulamentul (CE) nr. 1673/2000 al Consiliului din 27 iulie 2000 privind organizarea comună a piețelor în sectorul inului și al cânepei pentru fibre (1) prevede acordarea unui ajutor pentru transformarea paielor de in și de cânepă destinate producției de fibre. Acest ajutor este acordat primului transformator autorizat.

(2) În temeiul articolului 7 alineatul (1) din Regulamentul (CE) nr. 245/2001 al Comisiei din 5 februarie 2001 de stabilire a normelor de aplicare a Regulamentului (CE) nr. 1673/2000 privind organizarea comună a piețelor în sectorul inului și al cânepei pentru fibre (2), sunt eligibile pentru ajutorul acordat pentru transformarea paielor de in și de cânepă destinate producției de fibre doar fibrele care provin din paiele ce fac obiectul unui contract de vânzare-cumpărare, al unui angajament de transformare sau al unui contract de transformare fără asigurarea materiei prime de către lucrător, pentru care s-a introdus o cerere unică astfel cum este prevăzută în partea II titlul II capitolul I din Regulamentul (CE) nr. 796/2001 al Comisiei (3) pentru anul de piață respectiv.

(3) În consecință, pentru Bulgaria și România (denumite în continuare „noile state membre producătoare”), fibrele de in sau de cânepă obținute din paiele produse înainte de anul de piață 2007/2008 nu sunt eligibile pentru acordarea unui ajutor. Se cuvine, în consecință, să fie luate măsuri tranzitorii pentru a permite aplicarea dispoziției la transformatorii din Bulgaria și din România.

(4) Aceste măsuri trebuie să includă dispozițiile de control corespunzătoare pentru a asigura respectarea condițiilor prevăzute la articolul 7 alineatul (1) din Regulamentul (CE) nr. 245/2001. În consecință, trebuie stipulat că primii transformatori autorizați în noile state membre producătoare, precum și primii transformatori cărora autoritatea competentă nu le-a acordat încă o autorizație după depunerea cererii comunică organelor naționale de control cantitățile de paie și de fibre de in și de cânepă pe care le dețin în stoc înainte de începerea anului de piață 2007/2008. Trebuie, de asemenea, să fie prevăzute verificările pe care organele de control urmează să le efectueze și instituirea unui sistem de sancțiuni.

(5) Măsurile prevăzute în prezentul regulament sunt conforme cu avizul Comitetului de gestionare pentru fibre naturale,

ADOPTĂ PREZENTUL REGULAMENT:

Articolul 1

(1) În Bulgaria și în România, denumite în continuare „noile state membre producătoare”, primii transformatori autorizați în sensul articolului 1 alineatul (2) litera (b) din Regulamentul (CE) nr. 1673/2000, precum și primii transformatori care au prezentat o cerere de autorizare cărora autoritatea competentă nu le-a acordat încă o autorizație comunică autorității competente, până la 31 iulie 2007 cel târziu, stocurile de paie de in și de cânepă, fibre lungi de in, fibre scurte de in și fibre de cânepă, pe care le dețin la 30 iunie 2007.

(2) Autoritățile competente ale noilor state membre producătoare verifică la fața locului exactitatea comunicărilor prevăzute la alineatul (1), pentru cel puțin 50 % din primii transformatori prevăzuți la același alineat.

(3) Noile state membre producătoare stabilesc sancțiunile care urmează să fie aplicate în cazul absenței comunicărilor, al comunicărilor întârziate, al comunicărilor incomplete sau al comunicărilor false. Sancțiunile trebuie să fie efective, proporționale și descurajatoare.

(4) Noile state membre producătoare comunică Comisiei, până la 31 ianuarie 2008 cel târziu, un rezumat al situației cantităților de produse prevăzute la alineatul (1) aflate în stoc la 30 iunie 2007, adaptate, dacă este cazul, ca urmare a verificărilor prevăzute la alineatul (2), precum și un rezumat al situației sancțiunilor aplicate în temeiul alineatului (3).

Articolul 2

Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament se aplică pentru anul de piață 2007/2008.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 martie 2007. Pentru Comisie Mariann FISCHER BOEL Membru al Comisiei

(1) JO L 193, 29.7.2000, p. 16. Regulament, astfel cum a fost modificat ultima dată prin Regulamentul (CE) nr. 953/2006 (JO L 175, 29.6.2006, p. 1).

(2) JO L 35, 6.2.2001, p. 18. Regulament, astfel cum a fost modificat ultima dată prin Regulamentul (CE) nr. 1913/2006 (JO L 365, 21.12.2006, p. 52).

(3) JO L 141, 30.4.2004, p. 18. Regulament, astfel cum a fost modificat ultima dată prin Regulamentul (CE) nr. 2025/2006 (JO L 384, 29.12.2006, p. 81).